送章元德司理罷官歸永嘉
作者：黄榦
朝代：宋

paragraphs: 送君北門阪，遥望東甌路。
峩峩白鶴嶺，渺渺飛鸞渡。
上有虎豹嘷，下有蛟龍怒。
車馬堅且良，維檝夙已具。
褰裳涉其險，萬怪不足懼。
世路劇羊腸，皦皦誠易汙。
但能心無愧，窮達安所遇。
毋爲婉孌者，暫蹶輒驚顧。
生平麋鹿姿，處世每多忤。
胡爲展良覿，握手便如故。
高懷發鍼石，正論諧韶濩。
情親復告別，欲語誰與晤。
乾坤一逆旅，日月雙脫兔。
寒儒守蓬蓽，白首困章句。
期君以遠大，庶足慰遲暮。